| "R-A-K-A-S"Tapani Kansa |
| --- |
| Singlen "R-A-K-A-S" kansikuva |
| Singlen tiedot |
|  Albumilta | *Mistä rakkaus alkoi* |
|  A-puoli | "Melina" |
|  Äänitetty  | 1976 |
|  Julkaistu | 1976 |
|  Formaatti | 7" single |
|  Tekijä(t) | säv. Jukka Kuoppamäki,san. Chrisse Johansson,  sov. Olli Heikkilä |
|  Tuottaja(t) | Chrisse Johansson |
|  Tyylilaji | iskelmä |
|  Kesto | 02.42 |
|  Levy-yhtiö | Scandia |
| Listasijoitukset |
|  Suomi: 1. |
| Tapani Kansan muut singlet |
| "Jos et tuu"1976 | "R-A-K-A-S"1976 | "Kuinka rakkaus alkoi"1977 |

**R-A-K-A-S** on Jukka Kuoppamäen säveltämä ja Chrisse Johanssonin sanoittama musiikkikappale, jonka Tapani Kansa levytti vuonna 1976. Kappale ilmestyi samana vuonna "Melina"-singlen b-puolella ja vuonna 1977 albumilla *Mistä rakkaus alkoi*. "R-A-K-A-S" nousi tammikuussa 1977 Suomen listaykköseksi 13 viikon ajaksi.

Työstö
------

Sanoittaja Chrisse Johansson oli alun perin tehnyt kappaleen tekstin suomennokseksi "Ballerino"-nimiseen espanjalaiseen kappaleeseen. Johanssonin edustama levy-yhtiö Scandia-Musiikki kuitenkin menetti sen käännösoikeudet EMI:lle, jolloin kappaleen levytti Juha Vainion sanoittamalla tekstillä Marion nimellä "Kylähäät". Tapahtuneen vuoksi Johansson pyysi Jukka Kuoppamäkeä tekemään hieman samantyylisen sävellyksen, jossa hänen sanoitustaan voitaisiin käyttää. Kappaleen tuotti Johansson ja sovitti Olli Heikkilä. Valmiin kappaleen levytti vastentahtoisesti Tapani Kansa.

Julkaisu
--------

Kappale ilmestyi vuonna 1976 Tapani Kansan singlellä, jonka A-puolella oli "Melina". Singlen julkaisi Scandia sarjanumerolla KS 964. Lisäksi "R-A-K-A-S" julkaistiin vuonna 1977 Kansan *Mistä rakkaus alkoi* -albumin päätösraitana.

"R-A-K-A-S"-kappaleesta tuli Suomessa suuri hitti. Se nousi listalle marraskuussa 1976 ja ylsi tammikuussa 1977 listaykköseksi kaikkiaan 13 viikon ajaksi. Kappale pääsi kärkeen myös jukeboxien soitetuimpien levyjen listalla. Timo Pennasen *Sisältää hitin* -kirjan mukaan "R-A-K-A-S" oli Suomessa vuoden 1977 neljänneksi suurin hitti. Ennen "R-A-K-A-S"-kappaleen nousua listaykköseksi kärjessä oli ollut "Kylähäät" kuuden viikon ajan.

Kappaleen muita levyttäjiä ovat olleet Jarmo Kalke (1976), Pertti Gröönroos (1977), Jörgen Petersen (1977) ja Arto Nuotio (1977). Tapani Kansa levytti kappaleesta uudet versiot vuosina 1982, 1991 ja 1992.

Suomiräppäri Tume julkaisi vuonna 2020 kappaleen "R-I-K-A-S (kultachain)", jonka kertosäkeessä käytetään "R-A-K-A-S"-kappaleen kertosäkeen melodiaa uudelleensanoitettuna. Sanoitus perustuu sanaleikkiin, jossa "kultachain" (chain = ketju englanniksi) kuulostaa samalta kuin alkuperäinen "kultasein". Kappaleen alussa on sample alkuperäisestä kertosäkeestä.

Lähteet
-------

* Pennanen, Timo: *Sisältää hitin. Levyt ja esittäjät Suomen musiikkilistoilla vuodesta 1972*. Otava, 2006. ISBN 978-951-1-21053-5.

### Viitteet

1. 1 2 3  Tapani Kansa - Mistä rakkaus alkoi at Discogs *Discogs.com*. Viitattu 14.7.2017.  (englanniksi)
2. ↑  Suomalaisen musiikin tietokannan hakutulos kappaleelle R-A-K-A-S Suomen äänitearkisto.  Arkistoitu 28.6.2018. Viitattu 13.7.2017.
3. 1 2 3  Tapani Kansa Veikko Tiitto. Viitattu 14.7.2017.
4. 1 2 3  Pennanen: s. 22–23.
5. ↑  Kuoppamäki, Jukka: *Elämän valtatie*, s. 112. Warner/Chappel Music Finland Oy, 1998. ISBN 951-757-473-8.
6. ↑  Tapani Kansa: "R-A-K-A-S"-singlen etiketin tekniset tiedot.
7. ↑  Tapani Kansa - Melina / R-A-K-A-S (Vinyl) at Discogs *Discogs.com*. Viitattu 14.7.2017.  (englanniksi)
8. ↑  Pennanen: s. 175.
9. ↑  Tapani Kansan rakastetusta R-A-K-A-S-hitistä tehtiin uusi versio – tämä aiheuttaa varmasti raivoa! *Como.fi*.  19.6.2020. Viitattu 26.1.2021.